b'\n_START_ARTICLE_\nGuillaume Dubois\n_START_PARAGRAPH_\nGuillaume Dubois (6. syyskuuta 1656 Prive-la-Gallarde \xe2\x80\x93 10. elokuuta 1723 Versailles) oli ranskalainen kardinaali ja valtiomies, joka johti Ranskan politiikkaa sijaishallitsija Orl\xc3\xa9ansin herttua Filipin kaudella 1715\xe2\x80\x931723. Dubois vastasi tuolloin varsinkin Ranskan ulkopolitiikasta ja loi liiton Ranskan ja Englannin v\xc3\xa4lille. Muodollisesti h\xc3\xa4n toimi johtavana ministerin\xc3\xa4 (premier ministre) vuoden ajan 1722\xe2\x80\x931723._NEWLINE_Dubois oli maalaisl\xc3\xa4\xc3\xa4k\xc3\xa4rin poika Limousinin maakunnasta ja h\xc3\xa4n kouluttautui papiksi. Sen j\xc3\xa4lkeen h\xc3\xa4n ryhtyi toimimaan kuningas Ludvig XIV:n hoviin kuuluneiden aatelisten lasten kotiopettajana. Er\xc3\xa4s h\xc3\xa4nen oppilaistaan oli Chartresin herttua Filip, joka peri is\xc3\xa4lt\xc3\xa4\xc3\xa4n vuonna 1701 Orl\xc3\xa9ansin herttuan arvon. Dubois saavutti Ludvig XIV:n suosion j\xc3\xa4rjestetty\xc3\xa4 Filipin naimisiin kuninkaan aviottoman tytt\xc3\xa4ren mademoiselle de Bloisin kanssa. Dubois sai palkkioksi St. Justin apottiluostarin ja vuonna 1698 viran Ranskan l\xc3\xa4hetyst\xc3\xb6ss\xc3\xa4 Lontoossa, mutta h\xc3\xa4n palasi pian takaisin entisen oppilaansa sihteeriksi ja luotetuksi. Kun Orl\xc3\xa9ansin herttua Filip Ludvig XIV:n kuoltua kohosi 1. syyskuuta 1715 alaik\xc3\xa4isen kuningas Ludvig XV:n sijaishallitsijaksi, h\xc3\xa4n nimitti entisen opettajansa Duboisin salaiseksi neuvonantajakseen ja edustajakseen Ranskan ulkosuhteissa. Duboisilla ei ollut alkuun virallista asemaa maan hallinnossa, mutta h\xc3\xa4n saavutti suuren vaikutusvallan._NEWLINE_Orl\xc3\xa9ansin herttua halusi varmistaa asemansa kruununperij\xc3\xa4n\xc3\xa4, mik\xc3\xa4li sairasteleva kuningas Ludvig XV kuolisi, ja Dubois valjasti Ranskan ulkopolitiikan palvelemaan t\xc3\xa4t\xc3\xa4 tarkoitusta. Kilpaileva kruununtavoittelija oli Espanjan kuningas Filip V, joka oli Ludvig XIV:n pojanpoika. Dubois j\xc3\xa4rjesti vuonna 1716 liiton Ranskan ja sen perinteisen vihollisen Englannin v\xc3\xa4lille saadakseen tukea Espanjaa vastaan. H\xc3\xa4n lupasi Ranskan tukevan Englannin kuningas Yrj\xc3\xb6 I:n oikeutta kruunuunsa jakobiittien vaatimuksia vastaan, mik\xc3\xa4li Englanti vastavuoroisesti tukisi Orl\xc3\xa9ansin herttuaa Ranskan kruununperij\xc3\xa4ksi. Vuosina 1717\xe2\x80\x931718 h\xc3\xa4n solmi liiton my\xc3\xb6s Hollannin ja It\xc3\xa4vallan kanssa, mink\xc3\xa4 j\xc3\xa4lkeen n\xc3\xa4m\xc3\xa4 nelj\xc3\xa4 maata muodostivat kvadrupelallianssina tunnetun liittokunnan. Liitto Englannin kanssa oli hyvin ep\xc3\xa4suosittu, mutta Ranskalle hy\xc3\xb6dyllinen. Dubois nimitettiin pian ulkoasiain neuvoston j\xc3\xa4seneksi ja vanhaan ministerihallintoon palaamisen my\xc3\xb6t\xc3\xa4 syyskuussa 1718 ulkoasiain valtiosihteeriksi._NEWLINE_Vuonna 1719 Englanti ja Ranska aloittivat sodan Espanjaa vastaan ja jouduttuaan tappiolle Espanjan kuningas Filip V joutui seuraavan vuoden kes\xc3\xa4kuussa luopumaan vaateistaan Ranskan kruunuun. Syksyll\xc3\xa4 1720 Ranskassa syntynyt talouskriisi j\xc3\xa4rkytti koko Orl\xc3\xa9ansin herttua Filipin hallinnon suosiota. Turvatakseen oman asemansa Dubois omaksui nyt espanjalaisyst\xc3\xa4v\xc3\xa4llisen ulkopolitiikan, joka nautti suurempaa kansan tukea kuin aiempi linja. T\xc3\xa4m\xc3\xa4n merkkin\xc3\xa4 maiden v\xc3\xa4lille solmittiin sopimus maaliskuussa 1721 ja alaik\xc3\xa4inen kuningas Ludvig XV kihlattiin Filip V:n tytt\xc3\xa4ren Marianan kanssa. Ranska kuitenkin pysyi lojaalina my\xc3\xb6s Englannille ja jatkoi sen liittolaisena vuoteen 1733._NEWLINE_Dubois sai Ranskan katolisen kirkon tuen k\xc3\xa4ydess\xc3\xa4\xc3\xa4n taisteluun jansenistien suuntausta vastaan. Kyseenalaisesta yksityisel\xc3\xa4m\xc3\xa4st\xc3\xa4\xc3\xa4n huolimatta h\xc3\xa4n sai paavin kuuriaa lahjottuaan hein\xc3\xa4kuussa 1721 kardinaalin arvon. Jo edellisen\xc3\xa4 vuonna h\xc3\xa4net oli nimitetty Cambrain arkkipiispaksi. Vuonna 1722 Dubois kutsuttiin Ranskan akatemian j\xc3\xa4seneksi ja nimitettiin saman vuoden elokuussa Ranskan johtavaksi ministeriksi. Tarkoituksena oli turvata Orl\xc3\xa9ansin herttuan vaikutusvallan s\xc3\xa4ilyminen Ludvig XV:n t\xc3\xa4ysi-ik\xc3\xa4isyyden l\xc3\xa4hestyess\xc3\xa4. Dubois kuitenkin kuoli jo vuotta my\xc3\xb6hemmin vaikean leikkauksen seurauksena.'